ROZHODNUTIE KOMISIE
z 23. júna 2006,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti vtáčej chrípke v Belgicku v roku 2003
[oznámené pod číslom K(2006) 2422]
(Iba francúzsky a holandský text je autentický)
(2006/436/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
V roku 2003 sa v Belgicku vyskytli ohniská vtáčej chrípky. Výskyt tohto ochorenia predstavoval závažné ohrozenie hospodárskych zvierat v Spoločenstve.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
Rozhodnutím Komisie 2003/749/ES z 10. októbra 2003 o finančnom príspevku Spoločenstva na eradikáciu vtáčej chrípky v Belgicku v roku 2003 (2) sa Belgicku poskytol finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti vtáčej chrípke realizovanými v roku 2003.
(4)
V súlade s uvedeným rozhodnutím bola vyplatená prvá splátka vo výške 3 000 000 EUR.
(5)
Zostatok príspevku Spoločenstva sa v súlade s uvedeným rozhodnutím má stanoviť na základe žiadostí predložených Belgickom 13. januára a 24. marca 2004, dokladov potvrdzujúcich sumy uvedené v žiadostiach a výsledkov kontrol na mieste vykonaných Komisiou. V žiadostiach predložených Belgickom bola uvedená suma 18 035 727,78 EUR, pričom finančný príspevok Spoločenstva nesmie presiahnuť 50 % celkových oprávnených výdavkov.
(6)
Vzhľadom na uvedené skutočnosti by sa mala teraz stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou vtáčej chrípky v Belgicku v roku 2003.
(7)
Na základe výsledkov kontrol vykonaných Komisiou v súlade s veterinárnymi predpismi Spoločenstva a podmienkami poskytovania finančnej podpory Spoločenstva sa výdavky uvedené v predložených žiadostiach nemôžu v plnej výške uznať za oprávnené na finančný príspevok Spoločenstva.
(8)
Zistenia Komisie, konečné závery a metóda výpočtu oprávnených výdavkov boli Belgicku oznámené 21. februára 2006.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celkový finančný príspevok Spoločenstva na výdavky spojené s eradikáciou vtáčej chrípky v Belgicku v roku 2003 podľa rozhodnutia 2003/749/ES je 8 088 508,16 EUR.
Keďže v súlade s rozhodnutím 2003/749/ES už bola vyplatená prvá splátka vo výške 3 000 000 EUR, zostatok finančného príspevku Spoločenstva predstavuje 5 088 508,16 EUR.
Článok 2
Toto rozhodnutie je určené Belgickému kráľovstvu.
V Bruseli 23. júna 2006